


RADIOAKTYVIOJI TARŠA GALIMA
· įvykus radiacinei avarijai Ignalinos atominėje elektrinėje;

· įvykus radiacinėms avarijoms kaimyninių valstybių atominės energetikos objektuose, kai į aplinką išsiveržia didelis radioaktyviųjų medžiagų kiekis;

· įvykus avarijai transporte, kai pervežamos radioaktyviosios medžiagos;

· nukritus kosminiam aparatui ar kitam skraidančiam objektui, kuriame yra radioaktyviųjų medžiagų;

· įvykus avarijai objekte, turinčiame lokalų radioaktyvųjį šaltinį;

· įvykus branduoliniam sprogimui.
RADIOAKTYVIOSIOS TARŠOS ATVEJAIS GALIMI ŠIE PADARINIAI
· bendra arba lokalinė teritorijos tarša;

· išorinė apšvita – apšvita, kurią patiria žmonės, kai juos veikia išorinė jonizuojančioji spinduliuotė dėl radioaktyviųjų medžiagų, patekusių ant kūno ar drabužių, iškritusių ant žemės, pastatų iš praslenkančio radioaktyvaus debesies ar esant lokalinei taršai objektuose, naudojančiuose radioaktyviąsias medžiagas;

· vidinė apšvita – žmogaus patiriama apšvita, kai į jo organizmą kvėpuojant, su maistu ar vandeniu arba tiesiog per kūno odą patenka radionuklidai.
Radioaktyvusis spinduliavimas, priklausomai nuo ekspozicinės apšvitinimo dozės dydžio, žmogaus organizme sukelia ūmines arba lėtines ligas, o ypač – leukemiją, nevaisingumą, išsigimimą bei galimybę susirgti įvairaus laipsnio spinduline liga.

ATSIŽVELGIANT Į RADIACINĘ SITUACIJĄ, TAIKOMOS TOKIOS APSAUGOS PRIEMONĖS
· gyventojų buvimo atviroje vietoje apribojimas, laikinai slepiantis slėptuvėse ir namuose;

· kvėpavimo organų apsauga, panaudojant asmenines apsaugos priemones;

· stabiliojo jodo preparatų naudojimas;

· gyventojų evakavimas;

· užterštų maisto produktų vartojimo apribojimas ir uždraudimas;

· patekimo į užterštą zoną reguliavimas;

· žmonių sanitarinis švarinimas;

· medicinos pagalbos suteikimas;

· technikos, kelių, statinių, žemės paviršiaus deaktyvavimas;

· galvijų ganymas neužterštose ganyklose arba jų šėrimas neužterštais pašarais;

· autotransporto judėjimo užterštoje zonoje apribojimas.
Lietuvos higienos norma HN 99:2000 “Gyventojų apsauga įvykus radiacinei ar branduolinei avarijai” nurodo apšvitos šaltinius ir numato apsaugomuosius veiksmus.
GALIMA TOKIA APŠVITA 
· išorinė apšvita iš praslenkančio radioaktyviojo debesies;
· vidinė apšvita, įkvepiant radioaktyviuosius aerozolius (inhaliacinis pavojus);
· apšvita patekus radionuklidams ant atvirų kūno vietų, drabužių;
· išorinė žmonių apšvita dėl radionuklidų, iškritusių ant žemės paviršiaus ir aplinkos objektų (pastatų, įrengimų ir kt.);
· vidinė apšvita dėl užterštų radionuklidais maisto produktų ir geriamojo vandens vartojimo. 
PRIKLAUSOMAI NUO KONKREČIOS RADIACINĖS SITUACIJOS  ŽMONIŲ APSAUGA PASIEKIAMA TOKIOMIS PRIEMONĖMIS :
· buvimo atviroje vietoje apribojimas, laikinai slepiantis patalpose, jas hermetizavus;
· stabiliojo jodo preparatų vartojimas, siekiant apsaugoti skydliaukę nuo radioaktyviojo jodo (jodo profilaktika);
· asmeninių apsaugos priemonių naudojimas; kvėpavimo organų apsauga parankinėmis priemonėmis ( vatos-marlės raiščiai, nosinės, rankšluosčiai, popierinės servetėlės ir kt.);
· užterštų maisto produktų vartojimo apribojimas arba uždraudimas; elementarus maisto produktų, kurių paviršius užterštas radioaktyviosiomis medžiagomis apvalymas (plovimas, nuvalymas, paviršinio sluoksnio nuėmimas);
· patekimo į užterštą zoną reguliavimas, autotransporto eismo šioje zonoje apribojimas;
· medicinos pagalba;
· žmonių evakuacija iš užterštos zonos;
· žmonių ir rūbų deaktyvavimas; užterštos vietovės deaktyvavimas.

VEIKSMAI KILUS RADIOAKTYVIOJO UŽTERŠIMO GRĖSMEI:

Kilus radioaktyviojo užteršimo grėsmei pradedamos ruošti civilinės saugos slėptuvės priešradiacinės priedangos, rūsiai žmonėms priimti:

· iš patalpų išnešami nereikalingi daiktai;
· įrengiami gultai, suolai, lentynos;
· į sandarius indus pripilama geriamojo vandens (1 žmogui ne mažiau kaip 2 litrai parai);
· patikrinama ventiliacija, sanitariniai mazgai;
· pasirūpinama telefonais, radijo imtuvais;
· ruošiamos maisto, vandens atsargos (maistas sudedamas į šaldytuvus, sandariai uždaromus indus, polietileno maišelius. Bulvės ir daržovės - į dėžes, išklotas popieriumi, polietileno plėvele, pergamentu ar klijuote, iš viršaus uždengiama brezentu ar kitu tankiu audeklu. Geriamas vanduo saugomas sandarioje taroje).
Jeigu nėra priešradiacinės priedangos arba rūsių, tai žmonių apsaugai ruošiami kabinetai, kitos patalpos (gyvenamieji kambariai): sandariai uždaromi langai, balkono durys, orlaidės; apklijuojami langai, durys.

STABILAUS JODO PREPARATŲ VARTOJIMO TAISYKLĖS

Savalaikis kalio jodido tablečių vartojimas sumažina skydliaukės apšvitos radioaktyviuoju jodu dozę 50-100 kartų ir tokiu būdu apsaugo ją nuo pažeidimo. Didžiausias apsaugos efektas - gerti stabilų jodą iš anksto. Panaudojus jodo preparatus prieš 6 val. iki inhaliacijos skydiaukės apšvitinimo dozė sumažėja 100 kartų, o praėjus 2 val. po inhaliacijos - 10 kartų, 6 val.- tik 2 kartus.

Žmonėms, vyresniems kaip 40 metų amžiaus jodo profilaktika nerekomenduojama.  Kalio jodido tablečių ir vandeninio - spiritinio jodo tirpalo galima įsigyti miesto vaistinėse.

LIETUVOS HIGIENOS NORMA HN 99:2000 “GYVENTOJŲ APSAUGA ĮVYKUS RADIACINEI AR BRANDUOLINEI AVARIJAI “ NURODO TOKIAS STABILAUS JODO PREPARATŲ VIENKARTINES PAROS DOZES :
1 lentelė



	Amžius
	Kalio jodidas,KJ,

mg
	Kalio jodatas, KJO3, mg
	Jodo ekvivalentinė

masė, mg

	Naujagimiai iki 1 mėn.
	15
	20
	12,5

	Kūdikiai nuo 1 mėn. iki 3 metų
	30-35
	40-45
	25

	Vaikai nuo 3 iki 12 metų
	65
	85
	50

	Paaugliai 13-16 metų, suaugusieji iki 40 metų
	130
	170
	100



Naujagimiams skiriama vienkartinė, nėščioms ir maitinančioms moterims - ne daugiau kaip 2, kitiems - ne daugiau kaip 10 vienkartinių stabilaus jodo dozių. Tabletes rekomenduojama gerti po valgio ir nedelsiant vartoti ištirpintas tabletes, nes jos greitai tampa neaktyvios.


Vandeninio - spiritinio jodo tirpalas (5% jodo tinktūra) vartojamas taip :

· vaikams iki 2 metų - po 1-2 lašus 3 kartus per dieną po valgio, ne ilgiau kaip 7 paras;

· suaugusiems ir vaikams nuo 2 metų - po 3-5 lašus 3 kartus į dieną po valgio, ne ilgiau kaip 7 paras (nėščios moterys - ne daugiau kaip 2 paras).
Besaikis stabiliojo jodo vartojimas gali sukelti skydliaukės ligas.

ELGESYS UŽTERŠTOJE VIETOVĖJE

Pagrindinis apsisaugojimo būdas - stengtis kuo daugiau laiko praleisti uždarose užhermetizuotose patalpose arba civilinės saugos slėptuvėse.

Užterštoje vietovėje būtina užsidėti kvėpavimo organų apsaugos priemones. Šiam tikslui tinka visos dujokaukės, respiratoriai ir paprasčiausios savos gamybos apsaugos priemonės - vatos ir marlės raiščiai. Patartina apsirengti lietpalčius, brezentinius, guminius, sintetinius apsiaustus, apsimauti pirštines, apsiauti batus, kaliošus, užsidėti akinius. Negalima būti lauke lyjant lietui, sningant.

Važiuojant užteršta vietove, mašinos langai turi būti sandariai uždaryti, nerekomenduojama jungti ventiliatoriaus. Užkrėstoje teritorijoje negalima gerti, valgyti, rūkyti, liesti daiktus plikomis rankomis, vaikščioti aukštoje žolėje, krūmuose.

Prieš įeinant į patalpą reikia apavą nušluostyti šlapiu skuduru, atsistojus pavėjui išpurtyti viršutinius drabužius. Apavą, viršutinius drabužius ir galvos apdangalą palikti prieangyje arba specialioje patalpoje. Po to su muilu nuplauti atviras kūno vietas (rankas, veidą). Geriausiai nusiprausti po dušu.

GAVUS NURODYMĄ EVAKUOTIS REIKIA 
· išjungti elektrą, dujas, vandenį, šildymo prietaisus, užrakinti patalpas;
· apsirengti patiems ir aprengti vaikus drabužiais, kurie lengvai deaktyvuojami: sintetiniai lietpalčiai, kaproninės striukės, polietileno plėvelės apsiaustai, kombinezonai, odinė arba guminė avalynė, kepurės;
· paimti su savimi asmenines apsaugos priemones, dokumentus, brangenybes, pinigus, tualetinius reikmenis, maisto ir drabužių atsargas;
· jei galima, naminiai gyvūnai imami su savimi.

PASTABA. Padaliniui ar statybos objektui vadovaujantys darbuotojai, privalo pasirašytinai supažindinti pavaldžius darbininkus su šiame avariniame plane numatytais reikalavimais ir praktiniu jų įgyvendinimu.[image: image1.png]

